《思贤阁图予真愧而成咏》
宋代·宋祁

忝中二千石，罢去辄图真。揆予本完士，蚤蒙善养仁。

执笏班华位，飞绥侍邃宸。如何金紫服，乃裹丘壑身。

西南一面重，朅来驾朱轮。牵拙岁再期，初无德在民。

形象安足纪，崖略聊自陈。质陋眸子瞭，志泰眉宇伸。

谁谓彼其子，而传阿堵神。爵里三十八，赫赫多名臣。

瞻前谢前哲，垂后惭后人。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。